CELEX: 32021R1434
Language: el
Date: 2021-09-02 00:00:00
Title: Εκτελεστικός κανονισμός (ΕΕ) 2021/1434 της Επιτροπής της 2ας Σεπτεμβρίου 2021 για την περάτωση της επανεξέτασης των εκτελεστικών κανονισμών (ΕΕ) αριθ. 443/2011 και (ΕΕ) αριθ. 444/2011 του Συμβουλίου για την επέκταση του οριστικού αντισταθμιστικού δασμού και του οριστικού δασμού αντιντάμπινγκ στις εισαγωγές βιοντίζελ που αποστέλλονται από τον Καναδά

3.9.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 311/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1434 ΤΗΣ ΕΠΙΤΡΟΠΗΣ
         της 2ας Σεπτεμβρίου 2021
         για την περάτωση της επανεξέτασης των εκτελεστικών κανονισμών (ΕΕ) αριθ. 443/2011 και (ΕΕ) αριθ. 444/2011 του Συμβουλίου για την επέκταση του οριστικού αντισταθμιστικού δασμού και του οριστικού δασμού αντιντάμπινγκ στις εισαγωγές βιοντίζελ που αποστέλλονται από τον Καναδά
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 9 παράγραφος 1, και τον κανονισμό (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (2), και ιδίως το άρθρο 14 παράγραφος 1,
         Έχοντας υπόψη τον εκτελεστικό κανονισμό (ΕΕ) 2021/1266 της Επιτροπής, της 29ης Ιουλίου 2021, για την επιβολή οριστικού δασμού αντιντάμπινγκ στις εισαγωγές βιοντίζελ καταγωγής Ηνωμένων Πολιτειών της Αμερικής έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (3), για την επιβολή οριστικού δασμού αντιντάμπινγκ στις εισαγωγές βιοντίζελ καταγωγής Ηνωμένων Πολιτειών της Αμερικής έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) αριθ. 2016/1036 και τον εκτελεστικό κανονισμό (ΕΕ) 2021/1267 της Επιτροπής, της 29ης Ιουλίου 2021, για την επιβολή οριστικού αντισταθμιστικού δασμού στις εισαγωγές βιοντίζελ καταγωγής Ηνωμένων Πολιτειών της Αμερικής έπειτα από επανεξέταση ενόψει της λήξης της ισχύος των μέτρων σύμφωνα με το άρθρο 18 του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 29ης Ιουλίου 2021, για την επιβολή οριστικού αντισταθμιστικού δασμού στις εισαγωγές βιοντίζελ καταγωγής Ηνωμένων Πολιτειών της Αμερικής έπειτα από επανεξέταση ενόψει της λήξης της ισχύος των μέτρων σύμφωνα με το άρθρο 18 του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου (4), για την επιβολή οριστικού αντισταθμιστικού δασμού στις εισαγωγές βιοντίζελ καταγωγής Ηνωμένων Πολιτειών της Αμερικής έπειτα από επανεξέταση ενόψει της λήξης ισχύος των μέτρων σύμφωνα με το άρθρο 18 του κανονισμού (ΕΕ) αριθ. 2016/1037,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
         
                     (1)
                  
                  
                     Η Ευρωπαϊκή Επιτροπή έλαβε αίτηση για εξαίρεση από τα μέτρα αντιντάμπινγκ και τα αντισταθμιστικά μέτρα που εφαρμόζονται στις εισαγωγές βιοντίζελ που αποστέλλονται από τον Καναδά, είτε δηλώνονται ως καταγωγής Καναδά είτε όχι, όσον αφορά την εταιρεία Verbio Diesel Canada Corporation (στο εξής: η αιτούσα). Η αίτηση βασίστηκε στο άρθρο 13 παράγραφος 4 του κανονισμού (ΕΕ) 2016/1036 και το άρθρο 23 παράγραφος 6 του κανονισμού (ΕΕ) 2016/1037 και υποβλήθηκε στις 13 Ιουλίου 2020.
                  
               
                     (2)
                  
                  
                     Η Επιτροπή εξέτασε τα διαθέσιμα αποδεικτικά στοιχεία της αίτησης και κατέληξε στο συμπέρασμα ότι υπάρχουν επαρκή αποδεικτικά στοιχεία που δικαιολογούν την έναρξη έρευνας σύμφωνα με το άρθρο 13 παράγραφος 4 του κανονισμού (ΕΕ) 2016/1036 και το άρθρο 23 παράγραφος 6 του κανονισμού (ΕΕ) 2016/1037, με σκοπό να εξεταστεί η δυνατότητα να χορηγηθεί στην αιτούσα απαλλαγή από τα επεκταθέντα μέτρα.
                  
               
                     (3)
                  
                  
                     Στις 16 Δεκεμβρίου 2020, με τον εκτελεστικό κανονισμό (ΕΕ) 2020/2098 της Επιτροπής (5), η Επιτροπή κίνησε την επανεξέταση των εκτελεστικών κανονισμών (ΕΕ) αριθ. 443/2011 (6) και (ΕΕ) αριθ. 444/2011 του Συμβουλίου (7). Ο εκτελεστικός κανονισμός (ΕΕ) 2020/2098 της Επιτροπής κατάργησε τους δασμούς αντιντάμπινγκ που επιβλήθηκαν με τον εκτελεστικό κανονισμό (ΕΕ) 2015/1518 της Επιτροπής (8) όσον αφορά τις εισαγωγές βιοντίζελ από την αιτούσα και έδωσε εντολή στις τελωνειακές αρχές να λάβουν τα κατάλληλα μέτρα για την καταγραφή των εν λόγω εισαγωγών. Η Επιτροπή κάλεσε τα ενδιαφερόμενα μέρη να επικοινωνήσουν μαζί της για να συμμετάσχουν στην έρευνα.
                  
               
                     (4)
                  
                  
                     Όλα τα ενδιαφερόμενα μέρη είχαν την ευκαιρία να υποβάλουν τις παρατηρήσεις τους για την έναρξη της έρευνας και να ζητήσουν ακρόαση από την Επιτροπή και/ή από τον σύμβουλο ακροάσεων για τις διαδικασίες εμπορικών προσφυγών, εντός της προθεσμίας που προβλεπόταν στον εκτελεστικό κανονισμό (ΕΕ) 2020/2098 της Επιτροπής. Δεν υποβλήθηκαν παρατηρήσεις ή αιτήματα για ακρόαση.
                  
               2.   ΑΝΑΚΛΗΣΗ ΤΗΣ ΑΙΤΗΣΗΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
         
         
                     (5)
                  
                  
                     Με επιστολή της 2ας Ιουλίου 2021, η αιτούσα απέσυρε επισήμως την αίτηση που είχε υποβάλει στις 13 Ιουλίου 2020.
                  
               
                     (6)
                  
                  
                     Σύμφωνα με το άρθρο 9 παράγραφος 1 του κανονισμού (ΕΕ) 2016/1036 και το άρθρο 14 παράγραφος 1 του κανονισμού (ΕΕ) 2016/1037, η διαδικασία μπορεί να περατωθεί σε περίπτωση ανάκλησης της αίτησης, εκτός εάν η περάτωση δεν είναι προς το συμφέρον της Ένωσης. Από την έρευνα δεν προέκυψαν στοιχεία που να δείχνουν ότι θα ήταν προς το συμφέρον της Ένωσης η συνέχιση της υπόθεσης.
                  
               
                     (7)
                  
                  
                     Ως εκ τούτου, η Επιτροπή καταλήγει στο συμπέρασμα ότι η έρευνα επανεξέτασης θα πρέπει να περατωθεί. Κατά συνέπεια, θα πρέπει να παύσει η καταγραφή των εισαγωγών της αιτούσας, ενώ ο δασμός αντιντάμπινγκ σε εθνική κλίμακα που εφαρμόζεται σε «όλες τις άλλες εταιρείες» στο άρθρο 1 παράγραφος 2 του εκτελεστικού κανονισμού (ΕΕ) 2015/1518 της Επιτροπής και του εκτελεστικού κανονισμού (ΕΕ) 2021/1266 της Επιτροπής (EUR 172,2/τόνο) θα πρέπει να εισπραχθεί αναδρομικά για τις εν λόγω εισαγωγές από την ημερομηνία έναρξης της έρευνας επανεξέτασης.
                  
               
                     (8)
                  
                  
                     Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν παρατηρήσεις. Δεν ελήφθησαν παρατηρήσεις.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036, στην οποία παραπέμπει επίσης το άρθρο 25 παράγραφος 1 του κανονισμού (ΕΕ) 2016/1037.
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η επανεξέταση που ξεκίνησε με τον εκτελεστικό κανονισμό (ΕΕ) 2020/2098 της Επιτροπής περατώνεται.
         
         
            Άρθρο 2
            Ο δασμός αντιντάμπινγκ που εφαρμόζεται σε «όλες τις άλλες εταιρείες» όπως ορίζεται στο άρθρο 1 παράγραφος 2 και στο άρθρο 2 του εκτελεστικού κανονισμού (ΕΕ) 2015/1518 της Επιτροπής και του εκτελεστικού κανονισμού (ΕΕ) 2021/1266 της Επιτροπής επαναφέρεται από την 16η Δεκεμβρίου 2020 όσον αφορά τις εισαγωγές της εταιρείας Verbio Diesel Canada Corporation.
            Ο δασμός αντιντάμπινγκ που αναφέρεται στην παράγραφο 1 αίρεται με ισχύ από 16ης Δεκεμβρίου 2020 στις εισαγωγές που είχαν καταγραφεί σύμφωνα με το άρθρο 3 του εκτελεστικού κανονισμού (ΕΕ) 2020/2098 της Επιτροπής.
         
         
            Άρθρο 3
            Καλούνται οι τελωνειακές αρχές να διακόψουν την καταγραφή των εισαγωγών που επιβλήθηκε με το άρθρο 3 του εκτελεστικού κανονισμού (ΕΕ) 2020/2098 της Επιτροπής.
            Εκτός αν ορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς.
         
         
            Άρθρο 4
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 2 Σεπτεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 176 της 30.6.2016, σ. 55.
         
            (3)  ΕΕ L 277 της 2.8.2021, σ. 34.
         
            (4)  ΕΕ L 277 της 2.8.2021, σ. 62.
         
            (5)  Εκτελεστικός κανονισμός (ΕΕ) 2020/2098 της Επιτροπής, της 15ης Δεκεμβρίου 2020, για την έναρξη επανεξέτασης των εκτελεστικών κανονισμών του Συμβουλίου (ΕΕ) αριθ. 443/2011 και (ΕΕ) αριθ. 444/2011 για την επέκταση, αντίστοιχα, του οριστικού αντισταθμιστικού δασμού και του οριστικού δασμού αντιντάμπινγκ στις εισαγωγές βιοντίζελ που αποστέλλονται από τον Καναδά, είτε δηλώνονται ως καταγωγής Καναδά είτε όχι, με σκοπό τον προσδιορισμό της δυνατότητας χορήγησης απαλλαγής από τα εν λόγω μέτρα σε έναν Καναδό παραγωγό-εξαγωγέα, την κατάργηση του δασμού αντιντάμπινγκ όσον αφορά τις εισαγωγές που προέρχονται από τον εν λόγω παραγωγό-εξαγωγέα και την καταγραφή των εισαγωγών που προέρχονται από αυτόν (ΕΕ L 425 της 16.12.2020, σ. 13).
         
            (6)  Εκτελεστικός κανονισμός (ΕΕ) αριθ. 443/2011 του Συμβουλίου, της 5ης Μαΐου 2011, για την επέκταση του οριστικού αντισταθμιστικού δασμού που επιβλήθηκε με τον κανονισμό (ΕΚ) αριθ. 598/2009 στις εισαγωγές βιοντίζελ καταγωγής Ηνωμένων Πολιτειών της Αμερικής στις εισαγωγές βιοντίζελ που αποστέλλονται από τον Καναδά, είτε δηλώνονται ως καταγωγής Καναδά είτε όχι, και για την επέκταση του οριστικού αντισταθμιστικού δασμού που επιβλήθηκε με τον κανονισμό (ΕΚ) αριθ. 598/2009 στις εισαγωγές βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % βιοντίζελ καταγωγής Ηνωμένων Πολιτειών της Αμερικής, και για την περάτωση της έρευνας όσον αφορά τις εισαγωγές που αποστέλλονται από τη Σιγκαπούρη (ΕΕ L 122 της 11.5.2011, σ. 1).
         
            (7)  Εκτελεστικός κανονισμός (ΕΕ) αριθ. 444/2011 του Συμβουλίου, της 5ης Μαΐου 2011, για την επέκταση του οριστικού δασμού αντιντάμπινγκ που επιβλήθηκε με τον κανονισμό (ΕΚ) αριθ. 599/2009 στις εισαγωγές βιοντίζελ καταγωγής Ηνωμένων Πολιτειών της Αμερικής στις εισαγωγές βιοντίζελ που αποστέλλονται από τον Καναδά, είτε δηλώνονται ως καταγωγής Καναδά είτε όχι, και για την επέκταση του οριστικού δασμού αντιντάμπινγκ που επιβλήθηκε με τον κανονισμό (ΕΚ) αριθ. 599/2009 στις εισαγωγές βιοντίζελ σε μορφή μείγματος με περιεκτικότητα κατά βάρος που δεν υπερβαίνει το 20 % βιοντίζελ καταγωγής Ηνωμένων Πολιτειών της Αμερικής, και για την περάτωση της έρευνας όσον αφορά τις εισαγωγές που αποστέλλονται από τη Σιγκαπούρη (ΕΕ L 122 της 11.5.2011, σ. 12).
         
            (8)  Εκτελεστικός κανονισμός (ΕΕ) 2015/1518 της Επιτροπής, της 14ης Σεπτεμβρίου 2015, για την επιβολή οριστικού δασμού αντιντάμπινγκ στις εισαγωγές βιοντίζελ καταγωγής Ηνωμένων Πολιτειών της Αμερικής έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΚ) αριθ. 1225/2009 του Συμβουλίου (ΕΕ L 239 της 15.9.2015, σ. 69).